ผลการสำรวจความคิดเห็นของประชาชนในพื้นที่กรุงเทพมหานครและปริมณฑล พบมีผู้ต้องการได้รับการฉีดวัคซีนสูงถึงร้อยละ 85.5
นายแพทย์ โอภาส การย์กวินพงศ์ อธิบดีกรมควบคุมโรค กล่าวว่า ผลการสำรวจทัศนคติความคิดเห็นของประชาชนเรื่องวัคซีนโควิด-19 ในพื้นที่กรุงเทพมหานครและปริมณฑลในประชาชนกลุ่มตัวอย่างจำนวน 1,500 คน วันที่ 14 - 15 สิงหาคมที่ผ่านมา พบว่า มีผู้ที่ได้ฉีดวัคซีนไปแล้วร้อยละ 67.3 และยังไม่ได้รับการฉีดวัคซีนร้อยละ 32.7 อาทิ  กรุงเทพมหานคร มีผู้ได้รับการฉีดวัคซีนแล้วร้อยละ 59.6 และนนทบุรี ผู้ได้รับการฉีดวัคซีนแล้วร้อยละ 78.7 ทั้งนี้ มีประชาชนต้องการฉีดวัคซีนสูงถึงร้อยละ 85.5 เนื่องจากเชื่อว่าการได้รับวัคซีนจะลดความรุนแรงของโรคได้ร้อยละ 66.9 เมื่อเปรียบเทียบกับผลสำรวจในรอบที่ผ่านมามีเพียงร้อยละ 23.9 ที่เชื่อว่าวัคซีนลดความรุนแรงของโรคได้ พร้อมกันนี้ยังพบว่า ร้อยละ 73.7 ของผู้ที่ตอบแบบสอบถามมีผู้สูงอายุอาศัยอยู่ในบ้านด้วยซึ่งได้รับการฉีดวัคซีนไปแล้วรวมร้อยละ 88.8 ทั้งนี้ สถานที่ที่คิดว่าต้องมีการรณรงค์ให้ฉีดวัคซีนในพื้นที่กรุงเทพมหานครคือ ชุมชนแออัดให้มากขึ้น นอกจากนี้ ยังพบว่าผู้ที่ตอบแบบสอบถามมีความเครียดเรื่องปัญหาด้านเศรษฐกิจและรายได้สูงถึงร้อยละ 41.2 ปัญหาด้านการไม่ได้รับวัคซีนร้อยละ 20.5 กลัวติดเชื้อโควิด-19 ร้อยละ 20.1  และปัญหาด้านการศึกษาร้อยละ 18.1